text: [{"text_idx": "#000004", "text": "Aanaa Roobee magaalaa Roobeetti, barattoonni shamarran Muslimaa mana barumsa sadarkaa 1ffaa fi mana barumsa sadarkaa 2ffaatti baratan sababa Jilbaaba uffataniif dararamaa jiraachuu himan."}, {"text_idx": "#000006", "text": "Tarkaanfiin barattoonni shamarranii Jilbaaba akka baasaniif dirqisiisuu kun Fulbaana dabre irraa addatti jalqabe. Garuu dhiibbaa hawaasni Muslimaa magaalichaa fi barattoonni manneen barnoota magaalattiitti argaman \u201cJilbaaba malee hin barannu\u201d jechuun mormaniif hojii irra oolchuun hin dandahamne."}, {"text_idx": "#000007", "text": "Haa ta\u2019u malee torbaan dabare irraa kaasee tarkaanfiin barattoota Jilbaaba uffatan barnoota irraa ari\u2019uu fudhatamaa jiraachuun saaxilame."}, {"text_idx": "#000008", "text": "Barataan garasii dubbisne tokko akka nuuf himetti \u201cdura bu\u2019oonni mana barumsichaa \u2018heerri biyyattii Jalaabibaan mana barumsaa seenuu hin hayyamu. Kanaaf Jilbaaba baaftan malee seenuu hin dandeessan. Yoo akka isiniif hayyamamu barbaaddan ta\u2019e ammoo, waajjira barnootaa ykn bulchinsa Oromiyaa irraa xalayaa qabattanii dhufuu qabdan. Saniin alatti hin danda\u2019amu\u2019 jechuun deebisaa nuuf kennan\u201d jedhe."}, {"text_idx": "#000010", "text": "Haaluma walfakkaatuun ji\u2019a lama dura, aanaalee godina Jimmaa gara garaatti tarkaanfiin walfakkaatu barattoota muslimaa irratti fudhatame ture, haa ta\u2019u malee dhibbaa hawaasni muslimaa naannichaa fi bakka bu\u2019oonni hawaasa muslimaa taasisani hordofuun tarkaanfii kana dhabsiisuun ni yaadatama."}]